আর বইমেলার শুরুতেই বেরুবে আমার ইলিয়াস শীর্ষক একটি সংকলন। প্রয়াত পরম সুহৃদ, সহযোদ্ধা কথাশিল্পী আখতারুজ্জামান ইলিয়াসকে নিয়ে রচিত পূর্বপ্রকাশিত পাঁচটি প্রবন্ধ, আমাকে লেখা তাঁর চিঠিপত্র ও তাঁর সম্পর্কে আমার একটি সাক্ষাৎকার মিলিয়ে-মিশিয়ে এর অবয়ব নির্মিত। বইটি প্রিয়জন ইলিয়াসের প্রতি আমার একান্ত ব্যক্তিগত শ্রদ্ধার্ঘ্য, এমনটি বলা চলে। আর গত কয়েক বছরে আমার লেখা কয়েকটি ছোটগল্প ও কাহিনিনির্ভর নকশা এক করে রাই কুড়িয়ে বেল শিরোনামে একটি বই প্রকাশ পাচ্ছে, অবশ্য এর সবটাই হয়েছে আমার প্রকাশকের উদ্যোগে। শেষোক্ত দুটি বইয়েরই প্রকাশক ইত্যাদি গ্রন্থ প্রকাশ।